ለአፍሪካ አገራትም ተምሳሌት የሆነው የኢትዮጵያ ስፖርት
ብርሃን ፈይሳየአፍሪካ ብሔራዊ
ኦሊምፒክ ኮሚቴዎች ማህበር
(አኖካ) የዘንድሮ መዳረሻውን
ኢትዮጵያን ማድረጉ ይታወቃል፡፡
በኮሚቴው ምስረታ ከፍተኛ
አስተዋጽኦ በነበራትና የአፍሪካ
መዲና በሆነችው አዲስ
አበባ ከትናንት በስቲያ
ጠቅላላ ጉባኤውን ከማካሄዱም
ባሻገር ለኢ.ፌ.ዴ.ሪ.
ጠቅላይ ሚኒስትር ዶክተር
አብይ አህመድም በአህጉሩ
ከፍተኛ የሆነውን የስፖርት
የክብር ሽልማት አበርክቷል፡፡
ኮሚቴውና አባላቱ አጠቃላይ
የነበራቸውን ቆይታ በተመለከተም
የኢ.ፌ.ዴ.ሪ.
ስፖርት ኮሚሽነር ኤሊያስ
ሽኩር ለአዲስ ዘመን
አብራርተዋል፡፡በመሪዎች ደረጃ
ይህንን ሽልማት ያገኙ
ጥቂት መሆናቸውን ኮሚሽነሩ
ጠቅሰው፤ ይህም ለኢትዮጵያ
ስፖርትና ለስፖርቱ ቤተሰቡ
ትልቅ የምስራች መሆኑንም
ይጠቁማሉ፡፡ ጠቅላይ ሚኒስትሩን
ለሽልማት ሊያበቋቸው የቻሉና
አርአያ ሊያደርጓቸው የሚችሉ
መነሻዎች መኖራቸውም ያብራራሉ፡፡
እንደ ኮሚሽነሩ
ገለፃ፤ በሀገሪቷ እየተከናወኑ
ያሉ የልማት ሥራዎች
አብዛኛዎቹ ከስፖርቱ ጋር
የተሳሰሩ መሆናቸውን የእንጦጦ
ፓርክን በማሳያነት ማንሳት
ይቻላል፡፡ አረንጓዴ ልማት
ከስፖርት ጋር በእጅጉ
የተቆራኘ እንደመሆኑ በየዓመቱ
በቢሊዮኖች የሚቆጠሩ ችግኞችን
በመትከል ከዚህ ቀደም
አስቸጋሪ የነበሩ አካባቢዎችን
ማልማትም ሌላኛው መነሻ
ነው፡፡ የጃፓን ኦሊምፒክ ኮሚቴ ዝግጅትን ተከትሎ ብሔራዊ ኦሊምፒክ ኮሚቴ ከጠቅላይ ሚኒስትሩ ጋር ባደረገው ውይይት ያገኘው ቀና ምላሽም ሌላው ምክንያት ነው፡፡ ጠቅላይ ሚኒስትር አብይ ዝግጅቱን በተመለከተ ሁለት አቅጣጫዎችን ያስቀመጡ ሲሆን፤ የመጀመሪያው ዝግጅቱ ቀደም ብሎ እንዲጀመርና ውጤት እንዲመጣ ማመላከታቸው ነው፡፡ የተሻለ ውጤት የሚመዘገብ ከሆነም መንግሥት የሚሰጠውን ማበረታቻ በማስቀመጥ ተነሳሽነትን ሊፈጥሩ ችለዋል፡፡ ሁለተኛው አቅጣጫ ደግሞ ለአንድ ኦሊምፒክ ብቻም ሳይሆን ለቀጣይ ኦሊምፒኮችም መሰረት መጣል ስላለበት የኦሊምፒክ መንደር መገንባት አስፈላጊ ነው፡፡ በመሆኑም ሀብት ማሰባሰብ አስፈላጊ እንደመሆኑ፤ የራሳቸውን አስተዋጽኦ እንደሚያበረክቱ ቃል ገብተዋል፡፡ በሌላ በኩል በርካታ በየክልሉ የተጀመሩ የስፖርት መሰረተ ልማቶችና ግዙፍ ስታዲየሞች ተጠናቀው ሌሎች መጀመር አለባቸው የሚል አቅጣጫም አስቀምጠዋል፡፡ በመሆኑም ከስታዲየሞች ባሻገር የማሰልጠኛ ተቋማትም በዚህ ማዕቀፍ ውስጥ በማስገባት ሁሉም አመራር ትኩረት እንዲሰጠው አድርገዋል፡፡ ለስልጠና፣ ለውድድርና ለሽልማት አስፈላጊው የገንዘብ ድጋፍ በመንግሥት እየተሰጠ በመሆኑ እንዲሁም ስፖርቱን የሚመሩት መንግሥታዊና ህዝባዊ አካላቱ በነፃነት ነገር ግን በመንግሥት መደገፍ ባለባቸው መልክ ማስኬድ መቻሉም ሌላኛው ምክንያት ነው፡፡ እነዚህ ጉዳዮችም ለስፖርቱ ትልቅ ትኩረት መስጠታቸውን የሚያሳይ መሆኑን በመመልከትም የአፍሪካ ኦሊምፒክ ኮሚቴ ሽልማቱን ሊያበረክት ችሏል፡፡ ለረጅም
ጊዜ ዝግጅት ሲደረግበት
የቆየውና በአጠቃላይ በአዲስ
አበባ የተካሄዱት የአኖካ
መርሐ ግብሮች ለኢትዮጵያ
ስፖርት ዕድገት እንዲሁም
ለአገር ገጽታ ግንባታ
አስተዋጽኦ ያላቸው መሆኑንም
ኮሚሽነሩ ያመላክታሉ፡፡ ለቀናት ከአፍሪካና ከሌሎች አገራት የተገኙ የስፖርት አመራሮች ከጉባኤው ባሻገር፤ የኮሚቴው ሥራ አስፈፃሚ አባላት ከኢ.ፌ.ዴ.ሪ. ፕሬዚዳንት ሳህለወርቅ ዘውዴ እንዲሁም ከኢ.ፌ.ዴ.ሪ. ምክትል ጠቅላይ ሚኒስትር ደመቀ መኮንን ጋር ተወያይተዋል፡፡ በውይይቱም ወቅት ኢትዮጵያ በአህጉር አቀፍ ደረጃ ምን ሚና ነበራት ወደፊትስ የሚኖራት ሚና ምን ይመስላል በሚለው ላይ ማብራሪያ ተሰጥቷል፡፡ ሥራ አስፈፃሚውም ኢትዮጵያ ለአፍሪካ ስፖርት ተምሳሌት መሆኗን እንዲሁም መንግሥት ለዘርፉ የሚሰጠው የጎላ ድርሻ፣ ህዝባዊና መንግሥታዊ አካሉ በቅንጅት ስፖርቱን የሚመራበት ሁኔታ እንዲሁም ለስፖርት የሚመድበው በጀት ለሌሎች አፍሪካዊያን አገራት ምሳሌ እንደሚሆን መግለፃቸውንም ኮሚሽነሩ አብራርተዋል፡፡ በአዲስ አበባ
የተካሄደው ጠቅላላ ጉባኤም
ኢትዮጵያ የትኛውንም አህጉርም
ሆነ ዓለም አቀፍ
ጉባኤ የማስተናገድ አቅምና
ብቃት ያላት ሀገር
መሆኗን በግልጽ ያሳየ
ነበር፡፡ ከዚህ ባሻገር
በሀገሪቷ እየተከናወኑ ያሉ
እንቅስቃሴዎችን በዘጋቢ ፊልምም
ጭምር በማዘጋጀት ለማስረዳት
ሙከራ መደረጉንም ኮሚሽነር
ኤሊያስ ሽኩር ጠቁመዋል፡፡አዲስ ዘመን ህዳር 29/2012